google/wiki40b huggingface dataset:
משה חברוני

תולדותיו

נולד בשומיאץ שברוסיה לרבי יצחק זאב. בצעירותו למד אצל החפץ חיים בישיבת ראדין. בשנת תרפ"ד עלה לארץ ישראל עם קבוצה שבראשה עמד הסבא מסלבודקה. ניצול פרעות תרפ"ט. נישא לרחל בתו של ראש ישיבת סלבודקה רבי משה מרדכי אפשטיין. במשך השנים הפך לאחד מראשי ישיבת חברון. בשנת תש"ז נסע לארצות הברית לגייס כספים לישיבה, ושהה שם חצי שנה, וכך גם בשנת תש"ח. לאחר פטירת רבי יחזקאל סרנא, בשנת תשכ"ט, התמנה לראש הישיבה. בתקופת כהונתו נבנו מבני הישיבה החדשים בשכונת גבעת מרדכי בירושלים, אך הוא לא זכה לחנוך אותם. נפטר בשנת תשל"ה, לאחר מחלה ממושכת. זמן קצר לאחר פטירתו עברה הישיבה למשכנה החדש.
לאחר פטירתו החל בנו יצחק זאב לכהן כמנהל הישיבה. את מקומו בראשות הישיבה מילא רבי שמחה זיסל ברוידא, יחד עם הרב אברהם פרבשטיין והרב הלל זקס.
לאחר פטירת בנו, התמנה הנכד הרב יוסף חברוני לכהן כראש ישיבה לצד הרב דוד כהן, הרב שלמה כץ והרב משה מרדכי פרבשטיין.
בתו מנוחה טוקר כתבה עליו שיר בשם "שירו של אבא" על דביקותו בלימוד התורה. השיר הולחן על ידי הלל פלאי והושר על ידי מיכאל שטרייכר.
רחוב "משאת משה" (שם ספרו) בשכונת גבעת מרדכי בירושלים מנציח את זכרו.
יוסף רענן

ביוגרפיה

רענן נולד בווינה שבאוסטריה בשם קורט רייסמן, בנם של ברטה וזיגפריד. במהלך השואה נמלט אביו לברית המועצות והצליח לשרוד ואילו אמו ואחיו הצעיר אריך נותרו בווינה, הועברו לגטו טרזינשטט ושם נעלמו עקבותיהם. ב-1938 עלה רענן לארץ ישראל במסגרת עליית הנוער ונקלט במשפחת יעקב אורי במושב נהלל. בתקופת המרד הערבי הוא התנדב לשרת בפלוגות הלילה המיוחדות של אורד צ'ארלס וינגייט. ב-1940 התנדב למשטרת היישובים העבריים ושירת במשטרת הרכבות בחיפה. בהמשך השנה התנדב לשירות בחיל האוויר המלכותי במלחמת העולם השנייה. הוא שירת ביחידה ללוחמה פסיכולוגית ולאחר כחצי שנה נשלח לקורס מקלענות ואלחוט במצרים. שירת כמקלען-אלחוטן וצבר עשרות טיסות מבצעיות במטוסים שונים. בין השאר השתתף בהפצצת פלוישט ברומניה, בפברואר 1941 נפצע בידו וברגלו השמאלית מקליעים במהלך הפצצת לאריסה שביוון. השתחרר ב-1946. הוא היה פעיל בארגון ההגנה ובמטרה להכין את התשתית האווירית של הארגון בצפון הארץ, נשלח לעבוד ברשות התעופה האזרחית של המנדט הבריטי. שימש פקח תעופה בשדה התעופה בחיפה ולאחר עזיבת הבריטים מונה למפקד השדה. במהלך פיקודו הוברחו דרך השדה משלוחי עסקת הנשק הצ'כוסלובקית-ישראלית שהגיעו לארץ ישראל במטוסי חברת התעופה האזרחית הצ'כית ונחתו בחיפה. 
במלחמת העצמאות פיקד על הכוח האווירי במבצע עובדה. לאחר מכן שירת כראש ענף אוויר 4 (ענף המודיעין) במטה חיל האוויר. עבר קורס מג"דים ומונה לראש ענף אוויר 2 (ענף התכנון). ב-1953 מונה למפקד בסיס חצור ובשנים 1955 עד 1957 פיקד על בסיס תל נוף. 
הוא הושאל מחיל האוויר לטובת המוסד למודיעין ולתפקידים מיוחדים ועמד בראש פעילות אגף "צומת" באירופה. בין השאר פיקד על "מבצע דמוקלס", המבצע לסיכול פעולת המדענים הגרמנים במצרים.
לאחר שירותו במוסד מונה באוגוסט 1976 למנכ"ל ונשיא חברת הצמיגים אליאנס וכיהן בתפקיד עד 1980. ב-1978 זכה בפרס התעשייה מטעם התאחדות התעשיינים. לאחר מכן כיהן כיו"ר חברת טיסות השכר של אל על.
קאנאק

בסיס חיל האוויר 'טול'

בסיס חיל האוויר האמריקאי 'טול' (באנגלית: Thule Air Base), הממוקם דרומית לקאנאק על שטח בו בעבר שכנה העיירה פיטופיק, הוא בסיס חיל האוויר הצפוני בעולם. הבסיס נועד להגן על שמי ארצות הברית מפני טילים בליסטים בין-יבשתיים בעלי ראשי נפץ גרעינים וממוקמים בו מתקני מכ"ם מתקדמים וטילים אנטי בליסטיים ומספר טייסות. מסלול ההמראה/נחיתה הוא באורך 3,000 מטר כך שהבסיס מהווה גם כנמל תעופה לטיסות צ'ארטר לקופנהגן ועוד מספר יעדים בגרינלנד על ידי אייר גרינלנד. מגדל התקשורת בבסיס מתנשא לגובה 378 מטר והוא המבנה הגבוה ביותר בחצי הכדור המערבי, צפונית לחוג הארקטי.
בבסיס גרים כ-800 חיילים וקצינים.
איתן - כל אחד יכול

פעילות הארגון

פעילות איתן שמה דגש על העצמת אנשים צרכים מיוחדים באמצעות אימוני כושר מקצועיים. 
תוכנית ההעצמה באיתן ייחודית ומותאמת אישית עבור כל מתאמן.
לכל מתאמן מסמנים יעדים להשגה עם ליווי של מאמן אישי צמוד שעבר הכשרה ייעודית באיתן, תוך כדי בניית אמון הדדי ושיח "בגובה העיניים" בין המתאמן למאמן.
באימונים ישנו דגש רב על שיפור תקשורת הבין אישית, משמעת עצמית, כושר התמדה, כישורי חיים והשתלבות במרחב הציבורי. 
התוכנית נעזרת במומחי תזונה, ניתוח התנהגותי, ומתודות פסיכולוגיות כגון: NLP, פסיכולוגיה חיובית, קאוצ'ינג ועוד.

תחומי הפעילות

כיום משתתפים בפעילויות העמותה השונות מעל 200 מתאמנים על הספקטרום האוטיסטי, ילדים, בני נוער ומבוגרים, 30 מאמנים ו15 מתנדבים בכל רחבי הארץ. 
הפרויקט שם לו למטרה להעצים ולבנות את הפוטנציאל הלא ממומש שקיים בקהילת האוטיסטים בעזרת פלטפורמת אימונים רחבה במגוון תחומים ובהתאמה אישית לכל מתאמן.
העמותה פועלת בכמה תחומי ספורט שונים: אימוני ריצה, רכיבת אופניים, יוגה,  אומניות לחימה, קרוספיט, TRX, חדר כושר, מחול ותנועה, כושר קרבי ושחייה.
את העמותה מובילים מאמנים מוסמכים ואנשי טיפול בכירים בעולם הצרכים המיוחדים, בתחום הכושר הגופני ובעולם הקואצ'ינג.
סיסמתה של העמותה היא: כל אחד יכול!
הפעילות והחזון שמלווה אותו הוא לייצר תכניות המתאימות לכל גיל, כל מגבלה, לכל כיס ובפריסה ארצית.
חברי ועד המנהל באיתן כוללים אנשים מקצועיים מעולמות העסקים החברתיים, הספורט, הטיפול, השיקום והניהול.

מירוץ איתן

כחלק מפרויקט "איתן - כל אחד יכול", מתקיים אחת לשנה מירוץ איתן.
מרוץ "איתן" הוא מרוץ חברתי ייחודי שנועד להביא לידי ביטוי את העשייה וההתמדה של המתאמנים שלנו לאורך כל השנה ולעודד שיוויון הזדמנויות לאנשים עם צרכים המיוחדים בחברה הישראלית.
הפקת האירוע היא על בסיס חברתי והתנדבותי ללא מטרות רווח.

המרוץ הוא מרוץ ייחודי ומאסף, המתחיל מגשר המכביה ברמת-גן דרך פארק הירקון ומסתיים באצטדיון האתלטיקה הדר-יוסף בת"א (מסיימים כולם ביחד).

פרויקט איתנים

פרויקט "האיתנים" הוקם ב- "איתן כל אחד יכול", כחלק מתוכנית העצמה אישית של המתאמנים.
"האיתנים" הם מתאמנים על הספקטרום האוטיסטי בתפקוד בינוני-גבוה, אשר עברו תהליך הכשרה ייחודי ההופך אותם ממתאמנים למאמנים המועסקים בשכר ובכך מאפשר את שילובם התעסוקתי בחברה.
גלאסיס יונייטד

היסטוריה

המועדון נוסד בשנת 1965. בעונתו הראשונה זכה באליפות הראשונה וזכה ב 8 אליפויות רצופות ב 8 העונות הבאות משנת 1967 ועד שנת 1974. בשנת 1975 זכה בפעם הראשונה בגביע של גיברלטר. בשנת 1976 זכה שוב באליפות. בשנים 1981, 1982 זכה באליפות ובגביע בכל שנה. בשנים 1983, 1985, 1989 זכה באליפות גיברלטר. בשנת 1997 זכה באליפות ובגביע. בשנת 1998 זכה בגביע ובשנת 2000 זכה באליפות.
בעונת 2013/2014 נערך בגיברלטר לראשונה טורניר גביע הליגה. המועדון השתתף בשלב הבתים וסיים את הבית במקום השלישי מתוך 4 קבוצות ולא עלה לשלב חצי הגמר. בעונת 2014/2015 השתתף בשלב הבתים וסיים את הבית במקום האחרון ולא עלה לשלב חצי הגמר.
לודוויג פון רויטר

קריירה מוקדמת

פון רויטר נולד ב-9 בפברואר 1863 בגובן (Guben), למשפחת אנשי צבא פרוסית. בשנת 1870 נהרג אביו במהלך מלחמת צרפת-פרוסיה, ובשנת 1885 הוא הצטרף בעידוד אמו לצי הגרמני הקיסרי.
עם פרוץ מלחמת העולם הראשונה הוא שירת כמפקד סיירת הקרב "דרפלינגר" (SMS Derfflinger), עליה פיקד גם במהלך קרב דוגר בנק. בספטמבר 1915 הועלה לדרגת קומודור וקיבל את הפיקוד על פלגת סיור הכוללת חמש סיירות קלות, שהשתתפו בפיקודו בקרב יוטלנד. הוא קודם לדרגת קונטראדמירל, ובקרב הלגולנד השני פיקד על שתי אוניות המערכה "קייזר" (SMS Kaiser) ו"קייזרין" (SMS Kaiserin).

סקפה פלו

לאחר שביתת הנשק שסיימה את מלחמת העולם הראשונה, נצטווה פון רויטר ליטול את הפיקוד על הצי הנתון במשמורת בבסיס הימי הבריטי בסקפה פלו עד שיוחלט בורסאי על גורל האוניות. אדמירל פרנץ פון היפר, המפקד הראשי של צי הים הפתוח, סירב להוביל בעצמו את אוניותיו למעצר.
משהתקרבה שעת החתימה של הנציגים הגרמנים על הסכם ורסאי, העריך רויטר שאוניותיו יועברו לבנות הברית המנצחות. כדי למנוע זאת, פקד על כל 74 האוניות להטביע עצמן, כשהוא מעביר את הפקודה באמצעות דגל איתות יוצא דופן שהוסכם עליו מבעוד מועד. בתוך חמש שעות טבעו במימי המעגן בסקפה פלו 10 אוניות מערכה, 5 סיירות קרב, 4 סיירות קלות ו-32 ספינות טורפדו. אוניית המערכה "באדן" (SMS Baden), ארבע הסיירות הקלות "אמדן" (SMS Emden), "נירנברג" (SMS Nürnberg), "פרנקפורט" (SMS Frankfurt) ו"ברמזה" (SMS Bremse) ועוד 14 ספינות טורפדו הועלו על החוף, אך הבריטים מיהרו להגיע אליהן ולגררן למים רדודים. רק ארבע ספינות טורפדו נותרו שלמות. תשעה אנשי צוות גרמנים נהרגו, מהם שטבעו ואחרים נורו למוות כשניסו לחמוק בסירות ההצלה. היו אלה החללים הגרמנים האחרונים של מלחמת העולם הראשונה.   
פון רויטר ועימו עוד 1,773 קצינים ומלחים נתפסו ונשבו על ידי הבריטים. בגרמניה ראו בו גיבור מלחמה, שהגן על כבוד הצי.

אחרית חייו

לאחר שחרורו מהשבי פרש מן הצי, ולא מילא עוד כל תפקיד בשירות הציבור.
באוגוסט 1939 הוא הועלה לדרגת אדמירל מלא, וב-18 בדצמבר 1943 נפטר פון רויטר בפוטסדם.
אורגניזם

אוֹרְגָּנִיזְם (בעברית: יְצוּר) הוא כל דבר חי המסוגל להתקיים ולהתרבות בכוחות עצמו ולבצע חילוף חומרים. בהגדרה אחרת, כל מה שיש בו תא אחד לכל הפחות. אורגניזם הוא פרט בדיד שגדל, מתפתח ועל פי רוב גם מתרבה.
האורגניזם מקיים במהלך חייו במו גופו את פעילויות החיים של המין אליו הוא שייך. חלק מהאורגניזמים (למשל אלמוגים ודבורי דבש) לא יכולים להתקיים בצורה עצמאית, אלא רק כחלק ממושבה.
האורגניזמים משפיעים על סביבתם בצורות שונות (חילופי גזים, הפרשות וכדומה). בתוך גופו של אורגניזם מתקיימת הומאוסטזה (תנאים מסוימים שנמצאים בתוך גופו של אורגניזם, זוהי הסביבה הפנימית של האורגניזם).
כל האורגניזמים מתחלקים לשלוש על ממלכות: איקריוטים, חיידקים אמיתיים וחיידקים קדומים.
לגבי הגדרת הנגיפים כאורגניזמים, קיימת מחלוקת פילוסופית בדבר. הם אמנם מכילים חומר גנטי ומסוגלים להתרבות בתוך תא פונדקאי, אולם מצד שני הם אינם מקיימים כל פעילות מטבולית ואינם מתרבים מחוץ לתא הפונדקאי. למעשה, הם אינם מכילים דבר מלבד חומצת גרעין, מספר חלבונים ולעיתים אף מעטפת ליפידית. לכן, היום רוב החוקרים אינם מגדירים אותם כאורגניזמים.
בתחום ההייטק, קיים חזון לעתיד הקרוב (הנמצא בשלבי פיתוח), לייצר מעבדים ושבבים ממוחשבים מאורגניזמים.
בחברת אינטל מתקיים הליך פיתוח מעבדים מאורגניזמים המיועד לביצוע בסביבות שנת 2019–2020, על פי החזון.
חוות סקאלי

הקמה

החווה הוקמה בסיוע החטיבה להתיישבות של ההסתדרות הציונית ושל גורמי שלטון נוספים. המאחז עלה על הקרקע לפני מארס 2001 - המועד הקובע לכאורה בכל הנוגע להתחייבות הישראלית לארצות הברית בסוגיית המאחזים.
השטח שעליו הוקמה החווה הוא "קרקע משולבת" - שחלקה אדמת המדינה, חלקה קרקעות סקר. שנים לאחר הקמת החווה, טענו מספר פלסטינים לבעלות על חלק מהקרקעות שעליהן היא יושבת. 
החווה הוקמה על הקצה המזרחי של רכס הר כביר, כחלק מניסיון ליצור רצף שיאפשר חיבור של אלון מורה אל בקעת הירדן, ולכלול את היישוב במפת הקבע. מאחז דומה הוקם בשנת 2002 כחלק מאותה תפיסה ליד הכביש העוקף המחבר את אלון מורה עם איתמר, אך הוא פורק עוד בטרם אוכלס.

התפתחות המקום

במאחז גרות מספר משפחות בבתי עץ, בתי אבן ומבנים ניידים. התושבים מתפרנסים מבנייה, מגידול כבשים וממקצועות חופשיים. במקום מקווה טהרה נייד, המתאים לגברים בלבד.
בשנת 2003 הותקף המאחז על ידי שני מחבלים חמושים ברובי קלצ'ניקוב וברימונים. הם התקרבו לאחד הבתים, וירו לתוכו. המחבלים נהדפו ונהרגו באש תושבי החווה, שקיבלו על כך תעודות הוקרה מצה"ל. 
ביולי 2009 קבע מפקד החטיבה המרחבית בצו צבאי "גבולות שמירה" ליישוב אלון מורה הכוללים בתוכם את החווה, בתוכם יש סמכויות הגנה מלאות לרבש"צ של היישוב.
בשנת 2010, לאחר פטירתו של תושב הגבעה פורת יוסף כהן בן ה-4, הוחלט לקרוא לגבעה על שמו - "גבעת פורת יוסף".
רב המקום הוא הרב דוד בנימין (בנו של הרב גדעון בנימין, רב היישוב נוף איילון).
ג'ניפר סימפסון

ביוגרפיה

סימפסון נולדה וגדלה בוובסטר סיטי שבאיווה. היא למדה באוניברסיטת קולורדו.

2008

באולימפיאדת בייג'ינג (2008) סיימה סימפסון במקום תשיעי בריצת 3000 מטר מכשולים בתוצאה של 9:22.26 דקות.

2009

באליפות העולם שנערכה בברלין שבגרמניה באוגוסט אותה שנה סיימה סימפסון במקום החמישי בריצת 3000 מטר מכשולים בתוצאה של 9:12.50 דקות.

אלופת עולם

באליפות העולם שנערכה בטגו שבקוריאה הדרומית ב-1 בספטמבר 2011 היא זכתה במדליית זהב בריצת 1500 מטר בתוצאה של 4:05.40 דקות, לפני האנה אינגלנד מבריטניה (4:05.68 דקות) ונטליה רודריגס מספרד (4:05.87 דקות).

2012

באולימפיאדת לונדון (2012) סיימה סימפסון אחרונה בשלב חצי הגמר בריצת 1500 מטר בתוצאה של 4:06.89 דקות ולא עלתה לריצת הגמר.

2013

באליפות העולם שנערכה במוסקבה שברוסיה באוגוסט אותה שנה זכתה סימפסון במדליית כסף בריצת 1500 מטר בתוצאה של 4:02.99 דקות, אחרי אבבה ארגאווי משוודיה (4:02.67 דקות) ולפני הלן אונסנדו אובירי מקניה (4:03.86 דקות) ולא הצליחה להגן על תוארה.

2015

באליפות העולם שנערכה בבייג'ינג שבסין באוגוסט אותה שנה היא סיימה במקום 11 בריצת 1500 מטר בתוצאה של 4:16.28 דקות.

מדליית ארד אולימפית

באולימפיאדת ריו דה ז'ניירו (2016) זכתה סימפסון במדליית ארד בריצת 1500 מטר בתוצאה של 4:10.53 דקות, אחרי פיית' קיפייגון מקניה (4:08.92 דקות) וגנזבה דיבאבה מאתיופיה (4:10.27 דקות).

2017

באליפות העולם שנערכה בלונדון שבבריטניה באוגוסט אותה שנה היא זכתה במדליית כסף בריצת 1500 מטר בתוצאה של 4:02.76 דקות, אחרי פיית' קיפייגון (4:02.59 דקות) ולפני קסטר סמניה מדרום אפריקה (4:02.90 דקות).
משימה בלתי אפשרית: התרסקות

תחילת הפקה וליהוק

ב-23 במאי 2015 מערכת The Tracking Board דיווחה כי Paramount Pictures מפתחת סרט שישי בסדרת משימה בלתי אפשרית עם טום קרוז וג'יי ג'יי אברהמס כמפיקים. ביולי אותה שנה קרוז עצמו אישר את הידיעה והוסיף כי צילומי הסרט יחלו בקיץ 2016. בנובמבר 2015 כריסטופר מק'קווארי נשכר על ידי פרמאונט לשוב ולסיים גם את סרט ההמשך שצילומיו תוכננו להתחיל באוגוסט 2016. בדצמבר 2015 אושר כי רבקה פרגוסון תשוב לגלם את דמותה מהסרט החמישי.
באוגוסט 2016, The Hollywood Reporter דיווח שההפקה נעצרה עקב חילוקי דעות עם טום קרוז על גובה השכר שהיה אמור לקבל. בספטמבר אותה שנה דווח כי האולפנים הגיעו להסכמות עם קרוז וכי ההפקה תתחדש באביב 2017. בנובמבר 2016 ג'רמי רנר, שגילם את דמותו של וויליאם ברנדט בשני הסרטים הקודמים, הצהיר כי אינו בטוח כי יצטרף שוב לצוות השחקנים, בשל התנגשות עם לוח הזמנים שלו בצילומי הנוקמים: מלחמת האינסוף והמשכו מבית אולפני מארוול. במרץ 2017 כבר היה ברור שג'רמי רנר אינו חוזר לגלם את ברנדט בסרט השישי.
בפברואר 2017 מק'קווארי הכריז כי הסרט יקבל נופך דרמטי ויכלול סיפור רקע נרחב ואישי יותר על חייו של אית'ן האנט. ביוני 2017, מישל מונאהן לוהקה לשוב ולגלם את ג'וליה, אשתו של האנט.

צילומים

הצילומים יצאו לדרך בפריז, צרפת ב-10 באפריל 2017, ובמיקומים נוספים כמו לונדון, הודו וניו זילנד. הצילומים החלו רשמית ב-8 באפריל 2017 והושלמו ב-25 במרץ 2018.

שיווק

בפברואר 2018 פורסמה כרזת הסרט הראשונה, בחודש מאי אותה שנה פורסמה הכרזה הרשמית, יחד עם צאת קדימון רשמי מלא.

יציאה לאקרנים

הסרט יצא לאקרנים בישראל ביום חמישי, ה-26 ביולי 2018 ב-2D ,3D וב-IMAX 3D והוא הסרט הראשון בסדרה ששוחרר בתלת מימד. אורך הסרט הוא 147 דקות והוא הסרט הארוך ביותר בסדרה אי פעם.

סרטי המשך

בינואר 2019 נודע שהסרטים השביעי והשמיני בסדרה יצולמו אחד אחרי השני עם טום קרוז שיככב וכריסטופר מק'קווארי שיביים את שני הסרטים שיציאתם לאקרנים מתוכננת ל-23 ביולי 2021 ול-5 באוגוסט 2022, בהתאמה. כבר בפברואר 2018, רבקה פרגוסון אישרה כי תשתתף בצילומי הסרט השביעי בסדרה.
בספטמבר 2019 כריסטופר מק'קווארי, הודיע על ליהוקה של היילי אטוול לתפקיד בסרט.
קטרינה בלוביטש

ביוגרפיה

בלווויטש נולדה בגראץ והוכשרה כמורה לבית ספר יסודי.
ב-1996 החלה לשמש כמגישה בתחנת רדיו בשטיריה וב-2000 החלה לעבוד ב-ORF, ארגון השידור הלאומי של אוסטריה, שם הגישה גם ברדיו וגם בטלוויזיה.
בטלוויזיה עבדה בעיקר בתחום הילדים, היא הגישה בין היתר את התוכנית "Forscherexpress" (חוקרים אקספרס) בה ילדים נחשפים לתחום המדע ואת תוכנית חידון הילדים "Drachenschatz" (אוצר הדרקון), את שתי תוכניות אלה הגישה לצד סופר הילדים תומאס ברזינה.
ב-2010 הנחתה את נשף האופרה של וינה, אירוע שנתי מסורתי הנערך בבית האופרה של וינה.
מ-2010 ועד 2011 הנחתה את תחרות השירה לילדים "Kiddy Contest".
ב-2011 כשאוסטריה חזרה להשתתף בתחרות האירוויזיון היא החלה לשמש כמציגת הניקוד האוסטרי.
ג'ייסון ניוסטד

ביוגרפיה

ניוסטד הצטרף אל מטאליקה ב-1986 לאחר שנפרד מלהקתו הקודמת, Flotsam and Jetsam, כשהוא מחליף את קליף ברטון שמת בנסיבות טרגיות. סולן מטאליקה ג'יימס הטפילד טוען כי מבחני הקבלה לבסיסט החדש נערכו ביום שלאחר הלוויתו של ברטון. הפופולריות של הלהקה הייתה גבוהה מאי פעם באותה התקופה, בזמן שלאחר צאת האלבום Master of Puppets. מיד לאחר החתמו של ניוסטד הקליטה הלהקה את המיני-אלבום Garage Days Re-Revisited, מחווה לז'אנר הגל החדש של הרוק הכבד הבריטי. למרות שרק קירק האמט היה מבוגר יותר ממנו מבין חברי הלהקה, דבק בניוסטד הכינוי "Jason Newkid" ("הבחור החדש"). במשך השנתיים שבהן קידמה הלהקה את אלבומה הראשון עם ניוסטד, ‎...And Justice for All, הוא היה קורבן למתיחות רבות מצידם של חברי הלהקה הוותיקים. רבים מן המעריצים של ניוסטד חשים ששאר חברי מטאליקה מעולם לא קיבלו אותו באמת כאחד מהם. ניוסטד הודה בכך בעצמו מאוחר יותר.
ג'ייסון ניוסטד זכור בזכות קולות הרקע שביצע לשירי מטאליקה בהופעות חיות. הוא אף ביצע בהזדמנויות אחדות את השירים Seek and Destroy ו-Whiplash במלואם כסולן מוביל.
ניוסטד נפרד ממטאליקה ב-2001 לאחר 15 שנים בלהקה מסיבות אישיות והצטרף אל הלהקה הקנדית וויבוד ב-2002. בסרט Some Kind of Monster התבטא ניוסטד נגד שתלטנותו של הטפילד וסירובו לכך שניוסטד יפעל במסגרת פרויקטי-הצד שלו, Echobrain ו-IR8.
הבסיסט של אוזי אוסבורן לשעבר, רוברט טרוחיו, החליף את ניוסטד במטאליקה, כאשר ניוסטד תופס את מקומו של טרוחיו בעמדת הבסיסט של אוסבורן עד לסיום פסטיבל האוזפסט 2003. לאחר מכן עזב ניוסטד את אוסבורן על מנת להתרכז בפעילותו בוויבוד.
ג'ייסון, יחד עם הגיטריסט הקודם של Guns N' Roses, גילבי קלארק והמתופף של להקת מוטלי קרו טומי לי, הקימו את להקת "סופרנובה" עם סולנם החדש לוקאס רוסי שנבחר בתוכנית המציאות "רוקסטאר: סופרנובה" (Rockstar: Supernova). הלהקה הוציאה לאור אלבום אחד.
בדמייך חיי (מאגר דם טבורי)

בְּדָמַיִךְ חֲיִי הוא מאגר ציבורי לדם טבורי בישראל. הוקם בשנת 2006 על ידי אגודת דור ישרים, כדי לענות על צרכים רפואיים של האוכלוסייה הכללית וקבוצות מיעוט אתניות בפרט. עד סוף שנת 2010 נתרמו למעלה מ-9,000 מנות דם טבורי למאגר.

רקע

המאגר הציבורי נוסד כדי לתת מענה לציבור החולים בישראל הזקוקים להשתלה, ליהודים בעולם בכלל אשר אינם מיוצגים כראוי במאגרי הדם הטבורי העולמיים, ובפרט לאוכלוסיות מיעוט. המאגר מסונף למאגר הציבורי הכללי העולמי ומנות הדם הטבורי משמשות חולים בישראל ובעולם. מנות הדם מגיעות למאגר מתוך תרומה חופשית של יולדות.
בישראל מתגלים מדי שנה כ-600 מקרים של סרטן הדם (לוקמיה) וחלקם מטופלים בעזרת השתלת מח עצם. השתלות מדם טבורי מהוות חלופה לטיפול זה.

פעילות

המאגר אוסף, מעבד, שומר ומאחסן את מנות הדם הטבורי לצורך שימוש בהשתלות דם טבורי לחולים הזקוקים לכך. האיסוף מתבצע בבתי החולים. המאגר הציבורי עורך קורסי הכשרה לשלב "אספנים" בתהליך איסוף הדם. במאגר מועסקות (נכון לתחילת שנת 2011) שמונה אוספות מקצועיות בשני בתי חולים והאיסוף מתבצע 24 שעות ביממה, ממוצאי שבת ועד ליום חמישי בבוקר.
בד בבד, מתקיים איסוף מנות דם טבורי כ"תרומות ייעודיות"  עבור חולה במשפחה, על פי המלצת רופאים מומחים וללא תשלום מצד המשפחה. נכון לסוף שנת 2010 נאספו והוקפאו במאגר 49 מנות ייעודיות, שמתוכן בוצעו מספר השתלות בהצלחה. 
אנשי המאגר פועלים למען העלאת המודעות של נושא הדם הטבורי בקרב רופאים, יולדות ומיילדות, ובציבור הרחב. לצורך כך הוקם אתר אינטרנט המכיל מידע בנושא, ומתעדכן בחדשות בתחום. הפעילות נעשית יחד עם מנהיגי עדות כדי לקדם את איסוף הדם בקרב עדות אלו.
אנשי המאגר מנסים לקדם את חוק הדם הטבורי בישראל. 
תהליך עיבוד ואחסון המנות מתבצע במעבדת 'בדמייך חיי', תוך שיתוף פעולה נרחב עם מעבדות נוספות. מחקר העלה כי יצירת מאגר של כ-70,000 מנות יוכל לספק את צורכי הציבור המגוון בישראל. נכון לתחילת 2011, מספר המנות שנתרמו למאגר הציבורי עומד על כ-9,000 מנות, ומספר המנות שהוקפאו הוא כ-3,000 מנות. עד לסוף שנת 2010 נמצאו 138 התאמות בין מנות מהמאגר הציבורי עבור חולים בעולם (52 מתוכן בשנת 2010).
מנות להשתלה יצאו למרכזים רפואיים בישראל, בארצות הברית ובצרפת. בכל ההשתלות דווח על קליטת התאים.
כ-50 מנות שנמצאו לא מתאימות להשתלה נמסרו לצורכי מחקר ופיתוח לטכניון, להדסה, לבר-אילן ולחברת גמידה-סל. המאגר הציבורי מעסיק נערות הסובלות מתסמונת דאון, פיגור שכלי ולקויות אחרות. במסגרת ריפוי בעיסוק הן מכינות את ערכות האיסוף. 
בפעילות המאגר תומכים רבנים חרדיים בולטים.
ליילה פורי

תקציר העלילה

הסרט מספר על ליילה, אישה צעירה שחיה עם בנה הקטן, קיין, ביוהנסבורג שם היא עובדת בלילה כמלצרית. לאחר ראיון עבודה מוצלח כמאבחנת פוליגרף, ליילה פוגעת בטעות באדם והורגת אותו. מתוך דאגה לבנה במקרה ותשלח למעצר, ליילה מחביאה את הגופה ומטשטשת עקבות. למחרת, ליילה מתייצבת במקום העבודה החדש שלה, בו למרבה האירוניה היא בוחנת את הפגיעה שהיא עשתה. מפגש עם שני נבחנים משנה את התמונה כולה.
הברית האנגלו-יפנית

הברית האנגלו-יפנית הראשונה נחתמה בלונדון ב-30 בינואר 1902, על ידי לורד לנסדאון (השר לענייני חוץ הבריטי) והייאשי טדאסו (שר יפני בלונדון). כהישג דיפלומטי, הברית התחדשה והוארכה פעמיים, ב-1905 וב-1911, לפני סיום הברית ב-1921. הברית הסתיימה רשמית ב-1923.

סיבות לקיום הברית

בשנת 1894 הייתה בריטניה למדינה הראשונה שהסכימה לבטל את החוזים הלא-שיוויוניים שלה עם יפן. לפני מלחמת סין-יפן הראשונה הסכימה להישאר נייטרלית ולשכנע את השאר מדינות המערב לנקוט עמדה דומה. האפשרות לברית בין הממלכה המאוחדת של בריטניה הגדולה ואירלנד לבין יפן נשקלה ב-1895, כאשר בריטניה סרבה להצטרף להתערבות המשולשת של צרפת, גרמניה ורוסיה נגד הכיבוש היפני של חצי האי ליאוטנג. המאורע החד-פעמי היווה בסיס מעורער לברית, המקרה חוזק על ידי העזרה שבריטניה סיפקה ליפן בתהליך המודרניזציה והמאמצים המשותפים לדיכוי מרד הבוקסרים. עיתונים רבים של שתי המדינות הביעו תמיכה בברית. בבריטניה, פרנסיס ברינקלי הכותב של הטיימס ואדווין ארנולד הכותב של הטלגרף היו הכוח המניע לתמיכה, בעוד ביפן הרצון לברית שהובעה על ידי הפוליטיקאי אוקומה שיגנובו השפיעה על העיתונים מאיניחי ויומיורי וגרמה גם להם להביע תמיכה בברית. האמנה האנגלו-יפנית של מסחר וניווט שנוצרה ב-1894 גם כן סללה דרך לשוויון ביחסים בין אנגליה ליפן ולאפשרות של הברית.
בסוף, האינטרס המשותף שקידם את הברית היה ההתנגדות להרחבתה של רוסיה. משא ומתן החל כאשר רוסיה התקדמה לעבר סין.
מנחת שי

"מנחת שי" הוא חיבור של רבי ידידיה שלמה רפאל נורצי, העוסק בצורתן, ניקודן ומסורתן של תיבות ואותיות המקרא, ומטרתו לברר וללבן את גרסאות המקרא בענייני כתיב, ניקוד וטעמים, ולקבוע את הנוסח הנכון.
שם החיבור הוא כראשי תיבות של שם המחבר (מנחת ש"י - שלמה ידידיה) אך שמו המקורי של הספר היה "גודר פרץ".
החיבור הודפס לראשונה במנטובה באמצע המאה השמונה עשרה (כמאה שנה לאחר כתיבתו על ידי המחבר), ומאז חזר ונדפס במקומות שונים, חלקן בצמוד למהדורות של חמישה חומשי תורה או חמש מגילות.
גם היום נחשב החיבור למקור סמכות בענייני הנוסח, ומשקף פסיקות חשובות בדרכי הכתיבה והקריאה במקרא. חוקרים ולומדים נזקקים לו ומכבדים את הכרעותיו, וזאת אף על פי שנוסח החיבור כמות שהיה לפנינו (בעיקר במקראות גדולות) נדפס בשיבושים רבים, וחלק גדול מן הניקוד והטעמים שסימן מחברו שונו בו או הושמטו, ובכך נמנעת הבנת העניין ולעיתים גם משתבשת עד כדי היפוך כוונת המחבר.
בשנת תשס"ה הופיעה מהדורה של מנחת שי לתורה, הנאמנת לכתבי היד האוטוגראפיים של המחבר. את המהדורה יצר ד"ר צבי בצר וערך יוסף עופר.
מסדר העיט השחור

תיאור העיטור

העיטור הורכב מסמל שנענד על מדי שרד ובאירועים מיוחדים ומכוכב, שנענד גם על מדים רגילים, מעל ללב.
סמל המסדר היה צלב מלטה מוזהב על רקע כחול שבמרכזו עיט שחור עם כתר זהב וסמלו של פרידריך הראשון, האותיות FR ‏(לאמור "המלך פרידריך" בלטינית: Fredericus Rex). 
הסמל נענד באמצעות אבנט על גבי סרט חזה או שרשרת. הסרט היה בצבע כתום ונענד מהכתף השמאלית אל המותן הימנית, כאשר סמל המסדר מונח על המותן. השרשרת, בת 24 חוליות העשויות בתבנית האותיות FR היוצרות צלבים, נענדה על הצוואר. הסמל הוצג באמצע מדליון בו טבוע מוטו המסדר: Suum Cuique (לטינית: "לכל אחד לפי זכויותיו") שנתלה ממרכז השרשרת.
כוכב המסדר הוא כוכב מתומן (בעל שמונה קודקודים) העשוי בתבנית קרניים. במרכז הכוכב עיט שחור על רקע מוזהב וסביבו טבעת לבנה ובה רשום מוטו המסדר. ברגלו הימנית אוחז העיט שרביט וברגלו השמאלית - זר עלי דפנה.
את סממני המסדר משלימה גלימה ארגמנית בעלת בטנה כחולה. באירועי המסדר נענד כוכב המסדר על גבי הגלימה.

חוקת המסדר

חוקת המסדר התפרסמה במעמד ההכתרה של פרידריך הראשון ב-18 בינואר 1701 ועודכנה ב-1847. החברות במסדר הוענקה למספר קטן של אבירים, בשתי קטגוריות: שליטים (מבית הוהנצולרן ו"זרים") ואבירים לפי תואר. לפני 1847 הוגבלה האבירות למשפחות אצולה בלבד, אך לאחר מכן ניתן היה להעניק תואר אבירות במסדר גם לקצינים ומדינאים שלא הגיעו ממשפחות אצולה, אך קיבלו תואר במקביל לחברותם בו.
בהענקת כוכב המסדר היו קיימות שתי דרגות "עם שרשרת" (mit der Kette) ו"ללא שרשרת" (ohne Kette). מקבלי אבירות העיט השחור קיבלו באופן אוטומטי גם דרגה ראשונה של אבירות ("צלב גדול") במסדר העיט האדום, המשני בחשיבותו.

מקבלי העיטור

מבין 407 חברי המסדר 57 מונו בתקופת פרידריך הראשון (1701 - 1713). כאשר חוסל המסדר ב-1918 היו חברים בו 118 אבירים, 15 מבית הוהנצולרן (מתוכם אחד מבית הוהנצולרן-זיגמרינגן), 49 בני בתי מלוכה זרים, מתוכם 9 שהיו במצב מלחמה עם גרמניה ו-54 אבירים לא-אצילים. כל הבנים הזכרים לבית המלוכה קיבלו עיטור ללא שרשרת ביום הולדתם העשירי ובגיל 18 קיבלו את השרשרת. מלכת פרוסיה (וקיסרית גרמניה, לאחר מכן) קיבלה מעמד של אבירה במסדר, למרות שבנות משפחה אחרות קיבלו את תואר "אבירת מסדר לואיז", במקום. מלך פרוסיה (וקיסר גרמניה, לאחר מכן) היה ריבון המסדר.
בריגדיר גנרל

בריגדיר גנרל (Brigadier General) היא הנמוכה מדרגות הפיקוד של קצינים גנרלים (General Officer) בארצות אחדות. הדרגה היא מעל דרגת קולונל (Colonel) ומתחת לדרגת מייג'ור גנרל (Major General).
מקורה של הדרגה הוא בצבאות אירופה, כאשר "בריגדיר גנרל" או בקיצור ה"בריגדיר" פיקד על "בריגדה" (חטיבה) בשדה הקרב. הדרגה התקבלה בעולם הרחב ובמאה ה-18 אומצה בארצות הברית ובמדינות חבר העמים הבריטי. 
במדינות חבר העמים הבריטי הדרגה המקבילה היא "בריגדיר" (Brigadier) בעוד שבמעט ארצות אחרות, כגון ברזיל, משתמשים בדרגה "מייג'ור גנרל" כדרגה מקבילה.
בצבא הגנה לישראל הדרגה של בריגדיר גנרל מקבילה לדרגת תת-אלוף (על אף שבפועל מפקד חטיבה בצה"ל הוא קצין בדרגת אלוף-משנה), והיא הדרגה השלישית בחשיבותה, לאחר רב-אלוף ואלוף. מתחת לדרגת תת-אלוף באה דרגת אלוף-משנה.
קבוצת פישמן

היסטוריה

החל מסוף שנות השמונים החל אליעזר פישמן לצבור אחזקות רבות, בעיקר באמצעות הלוואות ממספר בנקים.
בשנת 2014, בעקבות מלחמת האזרחים באוקראינה, והחרמות שהוטלו על רוסיה בעקבותיה, צנחו ערך החזקות הקבוצה ברוסיה, ובפרט בחברת האחזקות מירלנד, אשר השליטה בה התחלקה בין מבני תעשיות, כלכלית ירושלים ודרבן, כולן בשליטת הקבוצה. הועלה חשש כי הקבוצה לא תצליח לעמוד בהתחייבויותיה, בסך 5 מיליארד שקלים, לראשונה בתולדותיה.
באוגוסט 2016 הגישה רשות המיסים בקשה להכריז על פישמן כפושט רגל בגין חוב העולה על 196 מיליון ש"ח למס הכנסה, ולממש את נכסי קבוצת פישמן ונכסיו של אליעזר פישמן לכיסוי החוב. בדצמבר 2016 נתן בית המשפט צו לכינוס נכסיו של פישמן, וביוני 2017 הוא הוכרז כפושט רגל.